Margalida Prohens Rigo

**Margalida Prohens Rigo** (conoixida de vegadas como **Marga Prohens**), naixida de Campos (Migjorn, Mallorca, Islas Balears) lo 24 de mayo de 1982 ye una politica y traductora balear, militant d'o *[[Partit Popular de les Illes Balears]]*, partiu por o cual ye presidenta d'o Gubierno d'as Islas Balears dende lo 7 de chulio de 2023.

## Actividaz previas
Naixida d'a localidat de Campos (Migjorn, Mallorca, Islas Balears) lo 24 de mayo de 1982, se licenció en traducción y interpretación por a Universidat Pompeu Fabra de Barcelona, en a especialidat de traducción churidica y churada, completando la suya formación con másters en l'EAE Business School y en a Universidat de Barcelona.

Treballó como traductora en a ONG *[[Intermón Oxfam]]*, en o *[[Club Nàutic Sa Ràpita]]* d'o suyo municipio natal y finalment como mediadora lingüistica en o concello de Palma de Mallorca, la capital d'as Islas Balears.

## Vida politica

### Nuevas Generaciones
Dende muit choven dentró a militar en *[[Nuevas Generaciones del Partido Popular]]*, a sección chovenil d'o *[[Partido Popular]]*, estando dende 2005 dica 2009 la presidenta de l'agrupación local en o suyo municipio natal, pasando dimpués a estar secretaria exevutiva de Coordinación Local en Balears y finalment presidenta adchunta de *Nuevas Generaciones* de Balears dende 2010 dica 2012.

En as eleccions municipals de l'anyo 2007 se presentó como candidata en as listas d'o *[[Partit Popular de les Illes Balears]]* a lo concello de Campos, ocupando lo zaguer lugar d'a lista y no estando esleyida concellera.

### Deputada en o Parlamento d'as Islas Balears
En as eleccions autonomicas de 2011 se presentó en as listas d'o suyo partiu en a posición 11 d'a lista, estando esleyida deputada en a VIII Lechislatura d'o Parlamento d'as Islas Balears, estando reesleyida deputada en as eleccions autonomicas de 2015 ta la suya IX Lechislatura.

### Deputada en as Corz Chenerals
En as eleccions chenerals d'abril de 2019 fue esleyida deputada en o Congreso d'os Deputaus en a suya XIII Lechislatura por as Islas Balears, estando reesleyida en as eleccions chenerals de noviembre de 2019 ta la XIV Lechislatura, a on estió la portavoz d'o suyo partiu en afers relativos a igualdat. En todas dos ocasions yera la cabeza de lista d'o *[[Partido Popular]]* por a circumscripción electoral d'as Islas Balears.

### Presidenta d'as Islas Balears
O 24 de chulio de 2021 fue esleyida presidenta d'o *[[Partit Popular de les Illes Balears]]* en substitución de Gabriel Company Bauzà, estando también nominada por o suyo partiu como candidata a la presidencia d'o Gubierno d'as Islas Balears en as eleccions autonomicas de 2023, En ditas eleccions o suyo partiu estió lo ganador, en obtener 26 deputaus d'os 59 deputaus d'o Parlamento. Dimpués d'un pacto con *[[Vox (partiu politico)|Vox]]* fue esleyida presidenta en segunda vuelta con os 26 votos favorables d'o suyo partiu, lo voto en contra d'os 25 deputaus d'o *[[Partido Socialista de las Islas Baleares-PSOE]]* y de *[[Més per Mallorca]]* y l'abstención d'os 8 deputaus de *Vox*, formando un Gubierno Prohens monocolor sin participación (encara que con refirme parlamentario) de *Vox*.

## Referencias

## Vinclos externos